CELEX: 52022PC0162
Language: ro
Date: 2022-03-31
Title: Propunere modificată de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) nr. 1303/2013 și a Regulamentului (UE) nr. 223/2014 în ceea ce privește majorarea prefinanțării din resursele REACT-EU

COMISIA EUROPEANĂ
            Bruxelles, 31.3.2022
            COM(2022) 162 final
            2022/0096(COD)
            
            Propunere modificată de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (UE) nr. 1303/2013 și a Regulamentului (UE) nr. 223/2014 în ceea ce privește majorarea prefinanțării din resursele REACT-EU
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  La 23 martie 2022, Comisia Europeană a adoptat o propunere legislativă de modificare a Regulamentelor (UE) nr. 1303/2013 și (UE) nr. 223/2014 pentru a prevedea modificări excepționale și specifice ca răspuns la invadarea Ucrainei de către Federația Rusă și la impactul ulterior asupra Uniunii Europene, în special asupra mai multor regiuni estice ale acesteia. 
               
               
                  Această propunere viza furnizarea unei prefinanțări inițiale suplimentare pentru programele din perioada 2014-2020 sprijinite de fondurile politicii de coeziune și de Fondul de ajutor european destinat celor mai defavorizate persoane (FEAD), care urmează să fie plătită în cadrul REACT-EU, finanțat prin Instrumentul european de redresare „NextGenerationEU”.
               
               
                  Comisia a luat deja măsuri pentru a sprijini statele membre în această privință, prin intermediul propunerii privind „Acțiunea de coeziune pentru refugiații din Europa” (CARE) din 8 martie 2022. 
               
               
                  În cadrul reuniunii sale din 24-25 martie 2022, Consiliul European a discutat agresiunea militară a Rusiei împotriva Ucrainei și, în concluziile reuniunii, a invitat Comisia „să lucreze la propuneri suplimentare de consolidare a sprijinului UE”, astfel încât „să fie asigurată posibilitatea de mobilizare rapidă a fondurilor UE pentru refugiați și gazdele acestora”.
               
               
                  Pentru a răspunde acestei invitații, Comisia prezintă această propunere de modificare a propunerii legislative din 23 martie 2022. Întrucât una dintre cele mai eficiente metode de mobilizare rapidă a fondurilor este utilizarea „opțiunilor simplificate în materie de costuri”, care permit o implementare mai ușoară și mai rapidă a fondurilor politicii de coeziune, reducând în același timp sarcina administrativă, prezenta propunere instituie un nou cost unitar. Statele membre pot utiliza acest nou cost unitar pentru a facilita finanțarea nevoilor de bază și a sprijinului de bază pentru persoanele cărora li s-a acordat protecție temporară în conformitate cu Decizia de punere în aplicare (UE) 2022/382 a Consiliului în toate statele membre în care se află aceste persoane. Costul unitar poate fi utilizat pentru maximum 13 săptămâni în total, începând cu data sosirii persoanei în Uniunea Europeană.
               
            
            
               •Coerența cu dispozițiile existente în domeniul de politică vizat
            
            
               
                  Propunerea modificată este în concordanță cu cadrul juridic general stabilit pentru fondurile structurale și de investiții europene și se limitează la modificări specifice și excepționale ale Regulamentelor (UE) nr. 1303/2013 și (UE) nr. 223/2014. Ea completează, de asemenea, propunerea precedentă de modificare a acestor regulamente în cadrul propunerii CARE a Comisiei din 8 martie 2022, precum și toate celelalte măsuri care vizează situația actuală fără precedent.
               
            
            
               •Coerența cu alte politici ale Uniunii
            
            
               
                  Propunerea este limitată la modificări punctuale și excepționale ale Regulamentului (UE) nr. 1303/2013 și ale Regulamentului (UE) nr. 223/2014 și menține coerența cu alte politici ale Uniunii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Propunerea are la bază articolul 175 alineatul (3) și articolul 177 din Tratatul privind funcționarea Uniunii Europene.
               
            
            
               •Subsidiaritate (în cazul competenței neexclusive) 
            
            
               
                  Întrucât obiectivul de a face față provocărilor create de numărul extrem de mare de refugiați din Ucraina nu poate fi realizat în mod satisfăcător de către statele membre, dar poate fi realizat mai bine la nivelul Uniunii, aceasta poate să prevadă majorarea prefinanțării care urmează să fie plătită în cadrul REACT-EU și o opțiune simplificată în materie de costuri constând într-un nou cost unitar, în conformitate cu principiul subsidiarității prevăzut la articolul 5 din Tratatul privind Uniunea Europeană.
               
            
            
               •Proporționalitate
            
            
               
                  Propunerea reprezintă o modificare excepțională și specifică și nu depășește ceea ce este necesar pentru atingerea obiectivului de a prevedea o sumă mai mare a prefinanțării care urmează să fie plătită în cadrul REACT-EU și un nou cost unitar pentru a sprijini măsurile luate pentru a răspunde provocărilor legate de migrație ca urmare a agresiunii militare a Federației Ruse și a reduce sarcina corespunzătoare asupra bugetelor publice, făcând astfel posibilă mobilizarea investițiilor ca răspuns la criza generalizată în domeniul sănătății publice care afectează creșterea regiunilor.
               
            
         
         
            
               •Alegerea instrumentului
            
            
               
                  Un regulament este instrumentul adecvat pentru a prevedea majorarea prefinanțării care urmează să fie plătită în cadrul REACT-EU și a stabili un nou cost unitar, necesare pentru a face față acestor circumstanțe fără precedent.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex-post/verificarea adecvării legislației existente
            
            
               
                  N/A
               
            
            
               •Consultări cu părțile interesate
            
            
               
                  Propunerea urmează schimburilor la nivel înalt cu alte instituții și cu statele membre. Nu este necesară o consultare publică, având în vedere că nu este necesară o evaluare a impactului.
               
            
            
               •Obținerea și utilizarea expertizei
            
            
               
                  N/A
               
            
            
               •Evaluarea impactului
            
            
               
                  A fost efectuată o evaluare a impactului în vederea pregătirii propunerilor pentru Regulamentele (UE) nr. 1303/2013 și (UE) nr. 223/2014. Modificarea specifică din prezenta propunere pentru a răspunde unei situații critice nu necesită o evaluare separată a impactului.
               
            
            
               •Adecvarea reglementărilor și simplificare
            
            
               N/A
            
            
               •Drepturile fundamentale
            
            
               N/A
            
            
               4.IMPLICAȚII BUGETARE
            
            
               
                  Modificarea propusă a propunerii Comisiei din 23 martie 2022 nu implică nicio modificare a creditelor de angajament prevăzute în CFM 2021-2027.
               
               
                  Utilizarea noului cost unitar ar facilita accelerarea plății fondurilor.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
         
         
            
               
                  Punerea în aplicare a măsurilor va fi monitorizată și va face obiectul unei raportări în cadrul mecanismelor generale de raportare stabilite în Regulamentele (UE) nr. 1303/2013 și (UE) nr. 223/2014.
               
            
            
               •Documente explicative (în cazul directivelor)
            
            
               
                  N/A
               
            
            
               •Explicații detaliate cu privire la dispozițiile specifice ale propunerii
            
            
               
                  Modificarea propusă a propunerii Comisiei din 23 martie 2022 prevede stabilirea unui nou cost unitar pentru sprijinirea măsurilor care vizează provocările legate de migrație ca urmare a agresiunii militare a Federației Ruse.
               
            
            
               2022/0096 (COD)
            
            
               Propunere modificată de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) nr. 1303/2013 și a Regulamentului (UE) nr. 223/2014 în ceea ce privește majorarea prefinanțării din resursele REACT-EU
            
            
               Propunerea COM(2022) 145 a Comisiei se modifică după cum urmează:
            
            
               (1)Titlul se înlocuiește cu următorul text: 
            
            
               „REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) nr. 1303/2013 și a Regulamentului (UE) nr. 223/2014 în ceea ce privește majorarea prefinanțării din resursele REACT-EU și stabilirea unui cost unitar”
            
            
               (2)Se introduce următorul considerent 5a:
            
            
               „În plus, în vederea simplificării utilizării fondurilor structurale și de investiții europene și a reducerii sarcinii administrative pentru administrațiile statelor membre și pentru beneficiari în contextul măsurilor luate pentru a răspunde provocărilor legate de migrație generate de agresiunea militară a Federației Ruse, este necesară stabilirea unui cost unitar. Acest nou cost unitar ar trebui să faciliteze finanțarea nevoilor de bază și a sprijinului de bază pentru persoanele cărora li s-a acordat protecție temporară sau altă protecție adecvată în temeiul legislației naționale, în conformitate cu Decizia de punere în aplicare (UE) 2022/382 a Consiliului
                  1
                și cu Directiva 2001/55/CE a Consiliului
                  2
                în toate statele membre în care se află aceste persoane în cursul primelor 13 săptămâni de la sosirea lor în Uniunea Europeană. În conformitate cu propunerea Comisiei privind „Acțiunea de coeziune pentru refugiații din Europa” (CARE) din 8 martie 2022, statele membre pot aplica acest cost unitar și atunci când utilizează posibilitatea prevăzută la [articolul 98 alineatul (4) din Regulamentul (UE) nr. 1303/2013] de a finanța astfel de operațiuni în cadrul FEDR pe baza normelor aplicabile FSE, inclusiv atunci când acest lucru implică resurse REACT-EU. Atunci când utilizează costul unitar, statele membre trebuie să se asigure că iau măsurile necesare pentru a evita dubla finanțare a acelorași costuri.”
            
            
               (3)la articolul 1, înainte de punctul (1) se introduce următorul punct: 
            
            
               „(1)
                     Se introduce următorul articol 68c: 
            
            
               Articolul 68c 
            
            
               Costul unitar pentru operațiunile care vizează provocările legate de migrație generate de agresiunea militară a Federației Ruse
            
            
               Pentru implementarea operațiunilor care vizează provocările legate de migrație generate de agresiunea militară a Federației Ruse, statele membre pot include în cheltuielile declarate în cererile de plată un cost unitar legat de nevoile de bază și sprijinul de bază pentru persoanele cărora li s-a acordat protecție temporară sau altă protecție adecvată în temeiul legislației naționale în conformitate cu Decizia de punere în aplicare (UE) 2022/382 a Consiliului și cu Directiva 2001/55/CE a Consiliului. Acest cost unitar este de 40 EUR pe săptămână pentru fiecare săptămână completă sau parțială în care persoana se află în statul membru în cauză. Costul unitar poate fi utilizat pentru maximum 13 săptămâni în total, începând cu data sosirii persoanei în Uniunea Europeană. 
            
         
         
            
               Sumele calculate pe această bază sunt considerate drept sprijin public plătit beneficiarilor și drept cheltuieli eligibile, în sensul aplicării prezentului regulament.”
            
            
               (4)la articolul 1, punctul (1) devine punctul (2), iar punctul (2) devine punctul (3);
            
            
               (5)la articolul 1, se adaugă următorul punct: 
            
            
               „(4)
                     La articolul 131, alineatul (2) se înlocuiește cu următorul text:
            
            
               (2) Cheltuielile eligibile incluse într-o cerere de plată sunt susținute prin facturi achitate sau documente contabile cu valoare de dovadă echivalentă, cu excepția formelor de sprijin menționate la articolul 67 alineatul (1) primul paragraf literele (b)-(e), la articolele 68, 68a, 68b și 68c, la articolul 69 alineatul (1) și la articolul 109 din prezentul regulament, precum și la articolul 14 din Regulamentul privind FSE. În cazul acestor forme de sprijin, cuantumurile incluse într-o cerere de plată sunt costurile calculate pe baza aplicabilă.”
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        Decizia de punere în aplicare (UE) 2022/382 a Consiliului din 4 martie 2022 de constatare a existenței unui aflux masiv de persoane strămutate din Ucraina în înțelesul articolului 5 din Directiva 2001/55/CE și având drept efect introducerea unei protecții temporare, JO L 71, 4.3.2022, p. 1-6.
               
               
                  
                     (2)
                  
                        Directiva 2001/55/CE a Consiliului din 20 iulie 2001 privind standardele minime pentru acordarea protecției temporare, în cazul unui aflux masiv de persoane strămutate, și măsurile de promovare a unui echilibru între eforturile statelor membre pentru primirea acestor persoane și suportarea consecințelor acestei primiri (JO L 212, 7.8.2002, p. 12).